སྐབས་ལ་ལར་དེབ་ཐེར་གྱི་གླེགས་བམ་གྱི་གཏོས་ཅི་འདྲ་ཆེ་ན་རིན་ཐང་དེ་བཞིན་ཆེ་བའི་ངེས་པའང་མེད་དེ།ཚལ་པ་ཀུན་དགའ་རྡོ་རྗེས་མཛད་པའི་དེབ་ཐེར་དམར་པོ་ཞེས་པའི་བསྟན་བཅོས་དེ་མ་གཞི་དེབ་ཆུང་ཆུང་ཞིག་ཡིན་ཡང་།བརྗོད་བྱ་དང་།རྒྱུ་ཆ་བེད་སྤྱོད།སྒྲོམ་གཞི་སློང་སྟངས་སོགས་ཀྱི་ཐད་ནས་སྲོལ་སྔ་ན་མེད་པ་དུ་མ་བཏོད་པས།བོད་ཀྱི་ལོ་རྒྱུས་རིག་པར་ཤུགས་རྐྱེན་ཆེན་པོ་ཐེབས་ཤིང་།དེ་ཉིད་དེབ་ཐེར་རྩ་ཆེན་དུ་ཀུན་གྱིས་བགྲང་བ་ལྟ་བུ་དང་།རྩོམ་འཕྲོར་ལུས་པའི་དགེ་འདུན་ཆོས་འཕེལ་གྱི་དེར་ཐེར་དཀར་པོ་ཡང་དེབ་ཧ་ཅང་སྲབ་པོ་ཞིག་ལས་མེད་ཀྱང་།སྔར་མེད་ཁྱད་ཆོས་དུ་མའི་དབང་གིས་བོད་ཀྱི་ལོ་རྒྱུས་རིག་པའི་ལས་རིགས་སུ་གོ་གནས་གལ་ཆེན་ཟིན་ཡོད་པ་ཇི་བཞིན་ནོ།།